DA Den Europæiske Unions Tidende L 116/98

RÅDETS FÆLLES AKTION 2006/319/FUSP

af 27. april 2006

om Den Europæiske Unions militæroperation til støtte for De Forenede Nationers mission i Den Demokratiske Republik Congo (MONUC) under valgprocessen

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, artikel 25, stk. 3, og artikel 28, stk. 3, og

ud fra følgende betragtninger:

(1) De Forenede Nationers (FN) Sikkerhedsråd vedtog den 28. oktober 2005 resolution 1635 (2005) om situationen i Den Demokratiske Republik Congo, hvori det bl.a. igen bekræftede sin støtte til processen med den samlede og altomfattende aftale om overgangsprocessen i Den Demokratiske Republik Congo, der blev undertegnet den 17. december 2002, og understregede betydningen af valg som grundlag for genoprettelse af fred og stabilitet, national forsoning og indførelse af retsstaten i Den Demokratiske Republik Congo på længere sigt. I forlængelse af den resolution blev mandatet for FN's mission i Den Demokratiske Republik Congo (MONUC) forlænget indtil den 30. september 2006.

(2) Den Europæiske Union har givet tilsagn om at støtte overgangsprocessen i Den Demokratiske Republik Congo, og Rådet har i den forbindelse bl.a. vedtaget fælles aktioner om to igangværende missioner: fælles aktion 2004/847/FUSP af 9. december 2004 om oprettelse af Den Europæiske Unions politimission i Kinshasa (Den Demokratiske Republik Congo) for så vidt angår den integrerede politienhed (EUPOL Kinshasa) (1) og fælles aktion 2005/355/FUSP af 2. maj 2005 om Den Europæiske Unions rådgivnings- og bistandsmission vedrørende reform af sikkerhedssektoren i Den Demokratiske Republik Congo (2) (i det følgende benævnt »EUSEC RD Congo«). I 2003 gennemførte Den Europæiske Union i henhold til fælles aktion 2003/423/FUSP (3) en militæroperation i Den Demokratiske Republik Congo (Operation Artemis) i overensstemmelse med FN's Sikkerhedsråds resolution 1484 (2003).

(3) Rådet vedtog den 20. februar 2006 fælles aktion 2006/122/FUSP (4) om forlængelse og ændring af Aldi Ajellos mandat som Den Europæiske Unions særlige repræsentant for De Store Søers Område i Afrika.

(4) Ved brev af 27. december 2005 opfordrede FN's undergeneralsekretær for fredsbevarende operationer Den Europæiske Union til at overveje muligheden for at deployere en militærstyrke til Den Demokratiske Republik Congo til støtte for MONUC under valgprocessen.

(5) Den 23. marts 2006 godkendte Rådet et optionspapir for eventuel EU-støtte til MONUC.

(6) Formandskabet har bekræftet principperne for EU's militære støtte til MONUC i et brev af 28. marts 2006.

(7) FN's Sikkerhedsråds resolution 1671 (2006) af 25. april 2006 bemyndigede EU til at deployere styrker til støtte for MONUC under valgprocessen; den indeholder også bestemmelser om anvendelsen af aftalen mellem De Forenede Nationer og Den Demokratiske Republik Congo om MONUC's status, undertegnet den 4. maj 2000, på de EU-ledede styrker.

(8) Den Demokratiske Republik Congos myndigheder har hilst en mulig EU-militærstøtte til MONUC under valgprocessen velkommen.

(9) Den Udenrigs- og Sikkerhedspolitiske Komité (PSC) bør udøve den politiske kontrol med og den strategiske styring af EU's militæroperation i Den Demokratiske Republik Congo til støtte for MONUC og træffe de relevante afgørelser i overensstemmelse med EU-traktatens artikel 25, stk. 3.

(10) I henhold til EU-traktatens artikel 28, stk. 3, bør medlemsstaterne afholde de aktionsudgifter til denne fælles aktion, der har indvirkning på militær- eller forsvarsområdet, hvilket er i overensstemmelse med Rådets afgørelse 2004/197/FUSP af 23. februar 2004 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (5) (i det følgende benævnt »Athena«).

(11) I henhold til EU-traktatens artikel 14, stk. 1, skal fælles aktioner angive de midler, der er til rådighed for Unionen. Det finansielle referencegrundlag for de fælles udgifter til EU-militæroperationen er udtryk for det bedste skøn på nuværende tidspunkt og foregriber ikke de beløb, som fastlægges i det endelige budget i overensstemmelse med de regler, der er fastsat i Athena.

(12) I overensstemmelse med artikel 6 i protokollen om Danmarks stilling, der er knyttet til EU-traktaten og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af de af Den Europæiske Unions afgørelser og aktioner, som har indvirkning på forsvarsområdet. Danmark deltager ikke i gennemførelsen af denne fælles aktion og deltager derfor ikke i finansieringen af operationen —

VEDTAGET FØLGENDE FÆLLES AKTION:

Artikel 1

Mission

1. Den Europæiske Union gennemfører en militæroperation i Den Demokratiske Republik Congo til støtte for MONUC under valgprocessen, benævnt Operation EUFOR RD Congo, i overensstemmelse med mandatet i FN's Sikkerhedsråds resolution 1671 (2006).

2. De styrker, der deployeres med henblik herpå, skal operere i overensstemmelse med målene for eventuel EU-støtte til MONUC, som Rådet har godkendt den 23. marts 2006.

Artikel 2

Udnævnelse af den øverstbefalende for EU-operationen

Generalløjtnant Karlheinz Viereck udnævnes hermed til øverstbefalende for EU-operationen.

Artikel 3

Udpegelse af EU's operative hovedkvarter

EU's operative hovedkvarter placeres ved operationskommandoen for de væbnede styrker (Einsatzführungskommando der Bundeswehr EinsFüKdo BW) i Potsdam.

Artikel 4

Udpegelse af den øverstbefalende for EU-styrken

Generalmajor Christian Damay udnævnes hermed til øverstbefalende for EU-styrken.

Artikel 5

Planlægning og iværksættelse af operationen

Beslutningen om iværksættelse af EU-militæroperationen træffes af Rådet efter godkendelse af operationsplanen og operationsreglerne og på baggrund af tidsplanen for valget i Den Demokratiske Republik Congo.

Artikel 6

Politisk kontrol og strategisk styring

1. PSC udøver med referat til Rådet den politiske kontrol med og den strategiske styring af EU-militæroperationen. Rådet bemyndiger herved PSC til at træffe de nødvendige beslutninger i overensstemmelse med EU-traktatens artikel 25. Denne bemyndigelse omfatter kompetencen til at ændre planlægningsdokumenterne, herunder operationsplanen, kommandovejen og reglerne for operationer. Den omfatter også bemyndigelse til at træffe yderligere beslutninger om udnævnelse af den øverstbefalende for EU-operationen og/eller den øverstbefalende for EU-styrken. Beslutningskompetencen med hensyn til EU-militæroperationens mål og afslutning forbliver i Rådet, som bistås af generalsekretæren/den højtstående repræsentant.

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra formanden for Den Europæiske Unions Militærkomité (CEUMC) vedrørende gennemførelsen af EU-militæroperationen. PSC kan, i det omfang det er relevant, indkalde den øverstbefalende for EU-operationen og/eller den øverstbefalende for EU-styrken til sine møder.

Artikel 7

Militær styring

1. EU's Militærkomité (EUMC) overvåger, at EU's militæroperation, der gennemføres under ansvar af den øverstbefalende for EU-operationen, udføres korrekt.

2. EUMC modtager med regelmæssige mellemrum rapporter fra den øverstbefalende for EU-operationen. Den kan om nødvendigt indkalde den øverstbefalende for EU-operationen og/eller den øverstbefalende for EU-styrken til sine møder.

3. CEUMC fungerer som det primære kontaktled til den øverstbefalende for EU-operationen.

Artikel 8

Sammenhæng i EU's indsats

Formandskabet, generalsekretæren/den højtstående repræsentant, den øverstbefalende for EU-operationen, EU's særlige repræsentant, den øverstbefalende for EU-styrken og missionschefen for henholdsvis EUPOL Kinshasa og EUSEC RD Congo sikrer tæt samordning af deres respektive aktiviteter i forbindelse med gennemførelsen af denne fælles aktion.

Artikel 9

Forbindelserne med FN, Den Demokratiske Republik Congo og andre aktører

1. Generalsekretæren/den højtstående repræsentant, der bistås af EU's særlige repræsentant, fungerer i tæt samordning med formandskabet som det primære kontaktled til FN, til myndighederne i Den Demokratiske Republik Congo og nabolandene samt til andre relevante aktører.

2. Den øverstbefalende for EU-operationen, der fungerer i tæt samordning med generalsekretæren/den højtstående repræsentant, holder kontakt med FN's Afdeling for Fredsbevarende Operationer (DPKO) og MONUC vedrørende spørgsmål, der er relevante for hans mission.

3. Den øverstbefalende for EU-styrken opretholder i samarbejde med EU's særlige repræsentant og missionschefen for henholdsvis EUPOL Kinshasa og EUSEC RD Congo, for så vidt angår spørgsmål af relevans for hans mission, nær kontakt med MONUC samt i passende omfang kontakt med de lokale myndigheder og andre internationale aktører.

Artikel 10

Tredjelandes deltagelse

1. Uden at dette anfægter EU's selvstændige beslutningstagning og fælles institutionelle ramme, og i overensstemmelse med de relevante retningslinjer fra Det Europæiske Råd,

— opfordres europæiske NATO-lande, der ikke er medlemmer af EU, til at deltage i EU's militæroperation

— kan lande, der er kandidater til tiltrædelse af Den Europæiske Union, og andre potentielle partnere opfordres til at deltage i EU-militæroperationen på nærmere aftalte betingelser.

2. Rådet bemyndiger herved PSC til efter henstilling fra den øverstbefalende for EU-operationen og EUMC at træffe de relevante afgørelser om accept af de foreslåede bidrag.

3. Detaljerede ordninger vedrørende tredjelandes deltagelse fastlægges i en aftale, der indgås efter proceduren i EU-traktatens artikel 24. Generalsekretæren/den højtstående repræsentant, der bistår formandskabet, kan på dettes vegne føre forhandlinger om sådanne ordninger. Hvis EU og et tredjeland har indgået en rammeaftale om dette tredjelands deltagelse i EU's krisestyringsoperationer, finder bestemmelserne i en sådan aftale anvendelse i forbindelse med denne operation.

4. Tredjelande, der yder væsentlige militære bidrag til EU-militæroperationen, skal have samme rettigheder og forpligtelser i den daglige ledelse af operationen som de EU-medlemsstater, der deltager i operationen.

5. Rådet bemyndiger herved PSC til at træffe de relevante afgørelser om nedsættelse af en bidragyderkomité, hvis tredjelandene yder væsentlige militære bidrag.

Artikel 11

Fællesskabsaktioner

Rådet og Kommissionen påser inden for deres respektive kompetenceområder, at der er sammenhæng mellem gennemførelsen af denne fælles aktion og EU's optræden udadtil i øvrigt i overensstemmelse med i EU-traktatens artikel 3. Rådet og Kommissionen samarbejder med henblik herpå.

Artikel 12

De EU-ledede styrkers status

Status for de EU-ledede styrker og deres personel, herunder privilegier, immuniteter og yderligere garantier, der er nødvendige for gennemførelsen af missionen, vil blive fastlagt i overensstemmelse med relevante bestemmelser i FN's Sikkerhedsråds resolution 1671 (2006).

Artikel 13

Finansielle ordninger

1. De fælles udgifter til EU-militæroperationen administreres af Athena.

2. I forbindelse med denne EU-militæroperation:

— finansieres underbringelse og kasernering af styrkerne som helhed ikke som fælles udgifter

— finansieres udgifterne til transport af styrkerne som helhed ikke som fælles udgifter.

3. Det finansielle referencegrundlag for de fælles udgifter til EU-militæroperationen for en fire måneders periode er 16 700 000 EUR. Procentdelen af det referencebeløb, der er omhandlet i artikel 31, stk. 3, i afgørelse 2004/197/FUSP er 70.

Artikel 14

Videregivelse af oplysninger til FN, MONUC og andre tredjeparter

1. Generalsekretæren/den højtstående repræsentant bemyndiges hermed til at videregive klassificerede EU-oplysninger og -dokumenter, der er fremstillet med henblik på EU-militæroperationen, til FN, MONUC og andre tredjeparter, der er inddraget i denne fælles aktion, op til den klassifikationsgrad, der er relevant for hver af dem, og i overensstemmelse med Rådets sikkerhedsforskrifter.

2. Generalsekretæren/den højtstående repræsentant bemyndiges hermed til at videregive ikke-klassificerede EU-dokumenter vedrørende Rådets forhandlinger om operationen, som i henhold til artikel 6, stk. 1, i Rådets forretningsorden (6), er omfattet af tavshedspligt, til FN, MONUC og tredjeparter, der er inddraget i denne fælles aktion.

Artikel 15

Ikrafttrædelse og afslutning

1. Denne fælles aktion får virkning fra datoen for vedtagelsen.

2. EU-militæroperationen varer fire måneder efter datoen for den første valgrunde i Den Demokratiske Republik Congo.

3. Denne fælles aktion ophæves efter redeployering af samtlige EU-styrker i overensstemmelse med godkendte planer for afslutning af EU-militæroperationen.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 27. april 2006. På Rådets vegne L. PROKOP Formand

(1) EUT L 367 af 14.12.2004, s. 30. Ændret ved fælles aktion 2005/822/FUSP (EUT L 305 af 24.11.2005, s. 44).

(2) EUT L 112 af 3.5.2005, s. 20. Ændret ved fælles aktion 2005/868/FUSP (EUT L 318 af 6.12.2005, s. 29).

(3) EUT L 143 af 11.6.2003, s. 50.

(4) EUT L 49 af 21.2.2006, s. 17.

(5) EUT L 63 af 28.2.2004, s. 68. Senest ændret ved afgørelse 2005/68/FUSP (EUT L 27 af 29.1.2005, s. 59).

(6) Rådets afgørelse 2004/338/EF, Euratom af 22. marts 2004 om vedtagelse af Rådets forretningsorden (EUT L 106 af 15.4.2004, s. 22). Senest ændret ved afgørelse 2006/34/EF, Euratom (EUT L 22 af 26.1.2006, s. 32).